Qo‘qon shahrida har ikki yilda bir marta Xalqaro hunarmandchilik festivali o‘tkaziladi

Xalqaro hunarmandchilik festivalini o‘tkazib borishga oid chora-tadbirlar to‘g‘risida O‘zbekiston Prezidentining farmoni imzolandi.
Hujjat bilan O‘zbekiston Respublikasi Vazirlar Mahkamasi, Savdo-sanoat palatasi, “Hunarmand” uyushmasi, Madaniyat vazirligi, Turizmni rivojlantirish davlat qo‘mitasi, O‘zbekiston Badiiy akademiyasi va Farg‘ona viloyati hokimligining har ikki yilda bir marta sentabr oyida Qo‘qon shahrida Xalqaro hunarmandchilik festivalini hamda festival doirasida “Hunarmandchilik va xalq amaliy san'atini rivojlantirish istiqbollari” mavzusidagi ilmiy-amaliy konferensiyani o‘tkazish to‘g‘risidagi taklifi ma'qullandi.
Quyidagilar:
a) festivalning asosiy vazifalari etib belgilandi:
O‘zbekistonning milliy hunarmandchilik an'analarini davom ettirish, hunarmandlarni har tomonlama qo‘llab-quvvatlash, boy madaniy merosini dunyo hamjamiyati o‘rtasida targ‘ib etish va shu orqali jahondagi turli milliy madaniyat va qadriyatlarni yaqinlashtirish;
milliy hunarmandchilik va xalq amaliy san'ati sohasining xalqaro obro‘-e'tiborini mustahkamlash, “Qo‘qon- Jahon hunarmandchilik shahri” brendini keng targ‘ib etish hamda mamlakatimizning sayyohlik salohiyatini oshirish;
jahon xalq amaliy san'atini asrab-avaylash va rivojlantirish, ushbu bebaho boylikni kelgusi avlodlarga bezavol yetkazish hamda bu yo‘ldagi sa'y-harakat va imkoniyatlarni birlashtirish;
yoshlarni har tomonlama barkamol insonlar etib tarbiyalash, ularning zamonaviy bilimlar bilan birga, xalq amaliy san'atining nazariy va amaliy jihatlarini puxta egallashi uchun keng imkoniyatlar yaratish;
b) ilmiy-amaliy konferensiyaning asosiy vazifalari etib belgilandi:
hunarmandchilik sohasidagi muammolarni xorijiy olimlar, ekspert va mutaxassislar ishtirokida muhokama qilish hamda bu borada nazariy va amaliy tajriba almashish;
hunarmandchilik yo‘nalishida foydalanilmayotgan imkoniyat va resurslarni aniqlab, sohani rivojlantirish istiqbollarini belgilash;
hunarmandchilik sohasida madaniy va tarixiy jihatdan chuqur izlanishlar olib borish, ilmiy-amaliy hamkorlikni kengaytirish va amalga oshirilayotgan tadqiqotlar natijalarini ommalashtirish.
Festivalga iqtidorli hunarmandlar va iste'dodli yoshlarni jalb etish maqsadida “Men Qo‘qonga boraman” shiori ostida ikki bosqichdan iborat quyidagi ko‘rgazma va ko‘rik-tanlovlar tashkil etiladi:
birinchi bosqich - tuman (shahar)lar bo‘yicha festival va ilmiy-amaliy konferensiya o‘tkaziladigan yilning aprel oyida;
ikkinchi bosqich - Qoraqalpog‘iston Respublikasi, viloyatlar va Toshkent shahri bo‘yicha festival va ilmiy-amaliy konferensiya o‘tkaziladigan yilning iyun oyida.
Eslatib o‘tamiz, joriy yil 10-15 sentabr kunlari Qo‘qon shahrida YuNeSKO shafeligida birinchi Xalqaro hunarmandchilik festivali o‘tkazildi va Jahon hunarmandlar tashkiloti tomonidan ushbu shaharga “Jahon hunarmandlari shahri" maqomi berildi.